***Katasterizmi*** ili ***Pozvežđivanje*** (starogrčki: , *Katasterismoí* = "smeštanja među zvezde") naslov je starogrčkog proznog spisa koji je nastao u helenističkom razdoblju i opisuje mitske nastanke zvezda i sazvežđa. Delo je sačuvano u sažetom obliku *(epitome)* koji je nastao krajem 1. veka nove ere na temelju danas izgubljenog originala, a kako pokazuje izvesnu povezanost s delom Eratostena iz Kirene, naziva se **Pseudo-Eratostenovim**. Taj je spis nekad i bio pripisivan Eratostenu, možda da bi se pojačao kredibilitet dela. No, premda *Pozvežđivanje* opisuje sazvežđa, ipak se više bavi mitološkim narativom u vezi sa svakim pojedinim sazvežđem nego matematičkim aspektima astronomije. Premda u antici nije postojala neka stroga granica između astronomije i astrologije, učeni ljudi u Aleksandriji počeli su u 1. veku pne. praviti razliku između astroloških predviđanja i astronomskih posmatranja u naučne svrhe.

*Pozvežđivanje* predstavlja rezultat dugog procesa grčke asimilacije mesopotamskog zodijaka, preuzetog uz posredništvo persijskih tumača i zatim prevedenog i harmonizovanog u skladu s poznatim terminima grčke mitologije. U ovom prevođenju posebno je bila značajna primena grčke mitološke nomenklature za označavanje svake pojedine zvezde, kako u slučaju asterizama kao što su Plejade i Hijade, tako i u slučaju sazvežđa. U klasičnom razdoblju "zvezde lutalice" i bogovi koji su njima upravljali predstavljali su odvojene entitete, kao npr. kod Platona, ali je u helenističkoj kulturi veza između njih postala neraskidiva, pa Apolon, na primer, više nije bio onaj koji vlada Suncem, nego je sam bio Helije.

Odeljci 1–42 *Pozvežđivanja* obrađuju 43 od 48 sazvežđa, uključujući Plejade, koja su bila poznata Ptolemeju u 2. veku nove ere; odeljci 43 i 44 obrađuju pet planeta i Mlečni put.

Na nekoliko mesta u delu citiraju se odlomci danas izgubljene epske pesme *Astronomija*, koja se u antici pripisivala Hesiodu. Mnogi mitovi u *Pozvežđivanju* jednostavno su preuzeti iz Aratovih *Pojava* (oko 275. pne.), pa se i raspored građe temelji na rasporedu koji je dat u toj Aratovoj pesmi. S druge strane, sličan materijal nalazimo i u poznijoj pesmi pod naslovom *Astronomija* (latinski:  odnosno, u nekim rukopisima *De astrologia*), koja se pripisuje Higinu.

U doba renesanse *Pozvežđivanje* je rano počelo da se štampa i uvek je bilo pripisivano Eratostenu, ali ga je dosta brzo potisnula Higinova *Astronomija*, jedino drugo antičko delo koje se bavilo tom tematikom. *Pozvežđivanje* je bilo ilustrovano slikama u drvorezu u prvom ilustrovanom izdanju, koje je priredio Erhard Ratdolt u Veneciji (1482). I izdanje koje je u Meiningenu 1791. priredio Johann Schaubach, istoričar antičke astronomije, bilo je ilustrovano mapama nebeskog svoda preuzetim iz dela *Aratus* Johanna Buhlea, štampanog u Leipzigu u dva toma (1793–1801). Nakon starog Teubnerovog izddanja A. Olivierija, *Pseudo-Eratosthenis Catasterismi* (Leipzig 1897), tekst je doživeo novo kompletno izdanje, koje uključuje i vatikanske fragmente: Eratòstenes de Cirene, *Catasterismes*, Introducció, edició crítica, traducció i notes de J. PÀMIAS I MASSANA, Barcelona 2004, te Eratosthenes, *Catasterismi*, Text, Übers. Komm. von J. PÀMIAS u. K. GEUS, Oberhaid 2007.

Literatura
----------

* Beck, Roger (2007). *A Brief History of Ancient Astrology*. Blackwell.
* Condos, Theony (1997). *Star Myths of the Greeks and Romans: A Sourcebook*. Grand Rapids, Michigan: Phanes Press.  Sadrži prevod *Pozvežđivanja* i *Astronomije*, koja se pripisuje Higinu. To je jedini postojeći prevod na engleski jezik, čiji prikaz daju Roger Ceragioli u *Journal for the History of Astronomy,* 30.1 (1999), str. 313–315; John McMahon u *Archaeoastronomy: The Journal of Astronomy in Culture*, XVI (2001, str. 98–99  Arhivirano 2005-09-05 na Wayback Machine-u i John T. Ramsey u "Bryn Mawr Classical Review 98.6.28".
* Deker, Elly (2013). *Illustrating the* Phaenomena*: Celestial Cartography in Antiquity and the Middle Ages*. Oxford University Press.
* Đurić, Miloš N. (1990). *Istorija helenske književnosti*. Beograd: Zavod za udžbenike i nastavna sredstva.
* Schmitz, Leonhard (1867), „Eratosthenes (2)",  Smith, William, *Dictionary of Greek and Roman Biography and Mythology*, Boston
* Seznec, Jean (1981). *The Survival of the Pagan Gods*. Princeton, NJ: Princeton University Press.

Vanjske veze
------------

* *Katasterismoi:* Part 1 and Part 2 in ADSABS
* *Mythographoi. Scriptores poetiace historiae graeci*, Antonius Westermann (ed.), Brunsvigae sumptum fecit Georgius Westermann, 1843, pagg. 239-67.
* *Mythographi Graeci*, Alexander Olivieri (ed.), vol. III, fasc. I, Lipsiae in aedibus B. G. Teubneri, 1897.
* *Eratosthenis catasterismorum fragmenta vaticana*, Albert Rehm (ed.), Ansbach, Druck von C. Bruegel & Sohn, 1899.
* Cathy Bell, "The mythology of the constellations"
* Italica: Rinascimento: Ilaria Miarelli Mariani, "Astrologia" Arhivirano 2005-10-17 na Wayback Machine-u ((`it`))
* Bradley E. Schaefer, "The epoch of the constellations on the Farnese Atlas and their origins in Hipparchus's lost catalogue"
* Daniel Marin, "The History of Constellations"[*mrtav link*] ((`es`))
* Ian Ridpath, Star Tales – Myths, legends and history of the constellations